
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 2238-12/2015
Előterjesztést készítette: Horinka László polgármester
Előterjesztés elkészítésének időpontja: 2015. június 11.
Előterjesztést véleményezi: PVB; HSZB
Döntés módja: nyílt szavazás, egyszerű szótöbbség

E L Ő T E R J E S Z T É S

Sülysáp Város Önkormányzata Képviselő-testületének

2015. június 18-án tartandó munkaterv szerinti ülésére

11. napirendhez

Tárgy:
Polgármester éves munkájáról szóló beszámoló
Tisztelt Képviselő-testület!
Önkormányzatunk munkaterve szerint (évek óta) júniusban számol be a polgármester az előző időszakban végzett munkájáról. A képviselő-testület ugyanakkor nem csak ezekből a beszámolókból, hanem hónapról-hónapra, az ülések napirendjébe illesztett „Tájékoztató az elmúlt ülés óta történt fontosabb eseményekről” címet viselő napirend keretében tájékoztatást kap minden fontos eseményről. Éppen ezért az éves beszámoló nem sorolja fel újra a mindennapi eseményeket, hanem egy általános képet kíván nyújtani az önkormányzati működésről. 
I.) Képviselő-testület és bizottságai

Sülysáp Város Önkormányzatának Képviselő-testülete az előző beszámoló óta - a 2014. június 19-én megtartott ülést követően, a mai napot is beleértve - összesen 11 alkalommal került összehívásra. A képviselő-testület ülésein mindig részt vettem. Az ülések vezetését mindig magam végeztem.
Mind a képviselő-testületi-, mind a bizottsági munkában változást hozott a 2014. októberében megtartott választás. A választást követően kis részben megváltozott a képviselő-testület összetétele. Az újonnan felállt önkormányzat az előző ciklusban szerzett tapasztalatok alapján csökkentette a bizottságok számát: mindössze két bizottság alakításáról döntött a képviselő-testület. A kötelezően létrehozandó pénzügyi bizottság munkája kiegészült a városfejlesztési feladatokkal (Pénzügyi és Városfejlesztési Bizottság), valamint az önkormányzati intézmények felügyeletét ellátó Humán Szolgáltatások Bizottsága kezdte meg a munkát októberben.
A képviselő-testületi ülésekre a meghívók és az előterjesztések a képviselő-testület tagjai részére már 2004. óta elektronikus úton kerülnek kiküldésre. Az elektronikus előterjesztések megküldésénél nem okoz problémát az sem, hogy időnként előfordul, hogy több száz oldalnyi a kiküldendő anyag. Az elektronikus kiküldéssel és a számítógépeken végzett munkával jelentős mennyiségű papírt sikerül megtakarítani. 

Az elmúlt időszakban sajnos okozott fennakadást és problémát a bizottsági munkában az előterjesztések késéssel történő megküldése. Előfordult, hogy az előterjesztés késve készült el, de sajnos az is előfordult, hogy az elektronikus levelező rendszer tréfált meg bennünket, azaz hiába küldtük ki időben a bizottsági/testületi anyagokat, azok nem érkeztek meg a címzettek számítógépére. Az anyagok késéssel történő megérkezése elsősorban a PVB munkáját nehezítette, mivel a 2014. évi önkormányzati választások óta a PVB tárgyalja elsőként a kiküldött előterjesztéseket. Éppen ezért elsősorban a PVB tagjainak megértését kérem ebben az ügyben! Azon vagyok, hogy az ilyen esetek ne-, vagy csak elvétve forduljanak elő.
Ahogy korábban említettem, 2014. októberétől három helyett kettő bizottság látja el az előkészítő munkát a képviselő-testület mellett. Októbert megelőzően is igaz volt, hogy egy-egy bizottság több szakterülettel is foglalkozik. A bizottságok számának csökkentésével azonban magától értetődő, hogy a bizottságok párhuzamosan több területet is felügyelnek. A Bizottságok mindegyike a képviselő-testületi ülések hetében tartotta/tartja üléseit, így biztosítva a KT elé kerülő előterjesztések előzetes, naprakész szakmai véleményezését. 
A Bizottságok munkáját és döntéseit igyekszem rendszeresen figyelemmel kísérni, ha tehetem az üléseken részt veszek.

II.) Polgármesteri fogadóóra

A lakossági igényeknek megfelelően minden héten lehetőség van a személyes találkozásra: minden hétfőn 15:00 és 17:00 között várom a fogadóórára jelentkezőket.

A fogadóórák látogatottsága változó, de egyértelműen elmondható, hogy időről-időre vannak olyan ügyek, amelyekben a polgárok a polgármesterhez kívánnak fordulni. 
Természetesen a heti rendszerességgel tartott fogadóóra ellenére is adódnak halasztást nem tűrő ügyek. Ezekben az esetekben a fogadóóra időkeretétől eltérő időpontban is lehetőség van a személyes találkozásra.
A fogadóóra tekintetében és az egyéb megkeresések esetében is igaz, hogy szükség van előzetes telefonos bejelentkezésre. Ennek oka, hogy az elmúlt időszakban jelentősen nőtt a településen kívül végzett feladatok száma és időigénye. A csatornázással összefüggő feladataim miatt a nagykátai tartózkodásom szinte mindennapossá vált és ezen kívül is számos feladatom van Társulásokban, civil szervezetekben. Mindezek ellenére a fogadóóra időkeretében mindig igyekszem helyben tartózkodni és biztosítom a lakosság számára a személyes találkozás lehetőségét.
III.) Részvétel Sülysáp Város Önkormányzat képviseletében az alábbi eseményeken (a teljesség igénye nélkül):

· Állampolgári eskütételek lebonyolítása;

· Nemzeti, állami és helyi ünnepeken való részvétel, beszédek;

· Civil szervezetek rendezvényein való részvétel, munkájuk nyomon követése;

· Óvodai ballagásokon, évzárókon - ha tehettem - részt vettem, betekintést nyerhettem az óvodában folyó munkába;

· Sportrendezvényeken, sporteseményeken való részvétel, azok megnyitása, díjak átadása (pl. Tápiómenti Maraton; Városi futónap)

· Részt vettem a Sülysáp Környéki Szociális Társulás ülésein;

· Részvétel a Tápiómenti Területfejlesztési Társulás társulási-, és bizottsági ülésein;

· Elmúlt évben részt vettem és beszédet mondtam a Szent István Általános Iskola ballagási- és évzáró ünnepségén;

· Részt vettem a Tápiómenti Csatornamű Vízgazdálkodái Társulat küldöttgyűlésein, valamint Intéző-, és Ellenőrző Bizottsági ülésein;

· Részt vettem a „Sülysápért” Közalapítvány kuratóriumának ülésein
· Részvétel a Tápó-Hajta Vízgazdálkodási Társulat ülésein

· Részvétel az Önkormányzatunk által tulajdonolt cégek (TRV Zrt.; ÖKOVÍZ Kft.; TÁVÜSZ Kft.) taggyűlésein
IV.) Lakossági fórumok és tájékoztatók:

· 2015 májusában Önkormányzatunk közmeghallgatást tartott

· Sajtó:

· Rendszeres tájékoztatás a www.sulysap.hu önkormányzati honlapon és fórumon, valamint saját (polgármesteri) Facebook oldalamon;

· Rendszeres tájékoztatás a Sülysápi Hírforrás című kiadványban;

· A Williams Tv által készített TÁPIÓ+ magazinban rendszeres megjelenés, a lakosság tájékoztatása a televízión keresztül
V.) Beruházások felügyelete
· Kápolna utcai támfal elkészítése
· „2013 februárjában hosszas előkészítést követően végre megkezdődött a Tápió vidék, valamint Sülysáp csatornázása. A csatornázási munkálatok várhatóan 2014. őszén befejeződnek és az utak helyreállítása is megtörténik. A rendszer próbaüzeme várhatóan 2014. szeptember - októberében kezdődhet meg.”- Írtam a 2014-es beszámolómban. A projekt nagyságából is adódik, hogy nem lehet pontosan megtervezni az előrehaladás ütemét és talán ebből adódik, hogy a próbaüzem jelentősen csúszik. Az önkormányzati intézmények rákötésével lényegében az elmúlt hetekben megkezdődött a rendszer üzembe helyezése és várhatóan napokon/heteken belül a lakossági élőre kötések is elkezdődnek végre.
· 2014. júniusában végre megkezdődött és 2015. tavaszára befejeződött a szőlősnyaralói vasúti megállóhelynél tervezett P+R parkolók építése. 
· A 2013. nyarán benyújtott, termelői piac kialakítását célzó pályázatunkra közel 60 millió Ft támogatást nyertünk. A pályázati forrás felhasználására a KT döntése alapján 2014. június – szeptember közötti időszakban került sor, amikor is a TREND Zrt. (mint a közbeszerzési pályázaton legjobb ajánlatot benyújtó vállalkozás) építette meg a tervek szerinti piacteret. A piacot az építkezés idejére külső helyszínre kellett költöztetnünk. Az építkezést követően színvonalas rendezvénnyel avattuk fel az új piacteret, majd az első hónapok tapasztalatait figyelembe véve, az elmúlt napokban kisebb átalakítást végeztünk a növénykeretek átépítésével.
· LEADER pályázati forrásból az Összefogás Sülysápért Egyesület koordinálásában elkészült Sülysáp népzenei CD-je. A lemezbemutató koncertre 2014. szeptemberében került sor.
· A csatornázást követő úthelyreállításokat a kivitelező elvégezte, azonban az erősen leromlott úthálózatunk teljes felújítása sürgető feladat. Ennek jegyében jelenleg készülnek az első ütemben építendő utak tervei. Az elkészült tervek alapján engedélyezési- és beszerzési eljárást kell lefolytatnunk, így kérdéses, hogy 2015-ben sikerül-e útépítésbe kezdenünk.

· Czerván államtitkár Úr bevonásával a piac melletti „tükrös” kereszteződés körforgalommá alakítását céloztuk meg. Ezt a feladatot a Magyar Közút NZrt. koordinálásában készítjük elő. A hely szűkössége miatt egyelőre kérdéses, hogy kivitelezhető-e az általunk szorgalmazott körforgalom.
· A következő időszakban a TÁVÜSZ Kft. számára kialakítandó új telephely megépítése jelent majd további komoly feladatot.
Kérem a tisztelt Képviselő-testületet a beszámoló szíves megtárgyalására és az alábbi határozati javaslat elfogadására!

…/2015. (VI. 19.) ÖKT határozati javaslat

Sülysáp Város Önkormányzatának Képviselő-testülete Horinka László polgármester elmúlt évi munkájáról szóló beszámolóját elfogadja.

Határidő: azonnal 

Felelős: polgármester

Sülysáp, 2015. június 11.

Horinka László s.k.

polgármester
Láttam!

Sülysáp, 2015. június 11.
Kiss Imre s.k.
hatósági irodavezető
